**Atunci când pe boltă-un luceafăr...**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(dedicată marelui nostru poet național, Mihai Eminescu)

Atunci când pe boltă-un luceafăr se stinge,

Prin urme de stele, ubicuul astru

Își reazemă umbra de veșnic sihastru,

Sfidând orizontul. Tăcerea îl ninge...

Ca rege-al himerei și rob al iubirii,

Revarsă în cosmos simțirile-i nude;

Când versu-i vibrează – și jertfă, și jude,

Se nasc diamante în sfera gândirii.

Pe inimi de ceară depus-a scânteie,

În suflete fade privind melancolic;

Captiv risipit pe un cer diabolic,

Ascuns-a în slove a patimii cheie.

(De vrei nemurire, ți-e soarta despotul –

O lege infamă și aspră-a naturii;

Să cauți amorul la granița urii

Desfide nimicul, dar poate fi totul!)

E somnul veciei cumplită pedeapsă,

De gene se-anină constant amintirea,

Mai vie lumină nu vezi nicăirea:

Și-acum Eminescu-i săpat în sinapsă!